លោក​ហ៊ុន សែន​ថា​ សំណុំ​រឿង​លោក​កឹម សុខា​អាច​ពន្យារ​ពេល​ដល់​២០២៤​ ខណៈ​មេធាវី​ជំរុញ​ឲ្យ​ពន្លឿន​សវនាការ
លោក​ផៃ ស៊ីផាន​ អ្នក​នាំពាក្យ​រដ្ឋាភិបាល​ដែល​បាន​ចូលរួម​កិច្ច​ប្រជុំ​គណៈ​រដ្ឋមន្រ្តី​នោះ​ដែរ ​ប្រាប់​VOA​នៅ​​ថ្ងៃ​អង្គារ​ថា ​ការ​ថ្លែង​របស់​លោក​នាយក​រដ្ឋមន្រ្តី​ជា​ការ​ព្យាករណ៍​តែ​ប៉ុណ្ណោះ ​តាម​រយៈ​ការ​សាកសួរ​អ្នក​ច្បាប់ ហើយ​លោក​ថា​ មិន​មែន​ជា​ការ​បង្គាប់​បញ្ជា​ទៅ​តុលាការ​នោះ​ទេ។
ភ្នំពេញ — មេធាវីរបស់លោកកឹម សុខាបានស្នើឲ្យតុលាការពន្លឿនការកាត់ទោសដើម្បីឲ្យកូនក្តីរបស់លោកអាចធ្វើសកម្មភាពនយោបាយឡើងវិញ ខណៈលោកនាយករដ្ឋមន្រ្តីហ៊ុន សែនបានលើកឡើងថា សំណុំរឿងរបស់មេដឹកនាំបក្សប្រឆាំងរូបនេះអាចពន្យារពេលដល់ឆ្នាំ២០២៤។ កាសែតខ្មែរថាមស៍(Khmer Times) បានចុះផ្សាយកាលពីថ្ងៃច័ន្ទ ដោយដកស្រង់ការថ្លែងរបស់នាយករដ្ឋមន្រ្តីនៅក្នុងកិច្ចប្រជុំគណៈរដ្ឋមន្រ្តី កាលពីថ្ងៃសុក្រសប្តាហ៍មុនថាសំណុំរឿងរបស់លោកកឹម សុខាអាចពន្យារពេលរហូតដល់៤ឆ្នាំ។ នេះជាការថ្លែងរបស់លោកនាយករដ្ឋមន្ត្រីហ៊ុន សែន។ កាសែតខ្មែរថាមស៍បានលើកឡើងទៀតថាលោកកឹម សុខាបានស្នើឲ្យពន្លឿនការកាត់ក្តីរូបលោកក្នុងឱកាសដែលលោកបានទៅចូលរួមពិធីបុណ្យសពម្តាយក្មេករបស់លោកនាយករដ្ឋមន្រ្តី ប៉ុន្តែលោក ហ៊ុន សែនថាវាអាស្រ័យលើតុលាការ។ លោកផៃ ស៊ីផាន អ្នកនាំពាក្យរដ្ឋាភិបាលដែលបានចូលរួមកិច្ចប្រជុំគណៈរដ្ឋមន្រ្តីនោះដែរ ប្រាប់ VOA នៅថ្ងៃអង្គារថា ការថ្លែងរបស់លោកនាយករដ្ឋមន្រ្តីជាការព្យាករណ៍តែប៉ុណ្ណោះ តាមរយៈការសាកសួរអ្នកច្បាប់ ហើយលោកថា មិនមែនជាការបង្គាប់បញ្ជាទៅតុលាការនោះទេ។ លោកចាត់ទុកករណីលោកកឹម សុខា «ស្មុគស្មាញ»និង«ត្រូវការពេលវេលាយូរដើម្បីរកភស្តុតាង»។ លោកផៃ ស៊ីផានមានប្រសាសន៍ថា៖ «ជាដែនសមត្ថកិច្ចរបស់តុលាការហើយលោក(នាយករដ្ឋមន្រ្តី)សួរទៅខាងតុលាការ សួរ អ្នកជំនាញច្បាប់ ពីព្រោះករណីឧក្រិដ្ឋកម្មអ៊ីចឹង វាត្រូវការប្រើពេលយូរក្នុងការស្វែងរកផលប្រយោជន៍ជូនជនជាប់ចោទ(លោកកឹម សុខា)»។ លោកបន្ថែមថា៖ «លោក(ហ៊ុន សែន) គ្មានសិទ្ធិណាទៅសម្រេចទៅលើការសម្រេចចិត្តរបស់តុលាការទេ ពីព្រោះតុលាការធ្វើទៅតាមអង្គហេតុនិងអង្គច្បាប់ ឈរទៅលើករណីជាក់ស្តែងរឿងភស្តុតាង»។ នៅពេលសួរថា មូលហេតុអ្វីដែលលោកនាយករដ្ឋមន្រ្តីលើកឡើងករណីលោកកឹម សុខាក្នុងកិច្ចប្រជុំគណៈរដ្ឋមន្រ្តី លោកផៃ ស៊ីផានមានប្រសាសន៍ថា លោកមិនបានដឹងមូលហេតុនោះទេ។ លោកផេង ហេង សហមេធាវីការពារក្តីឲ្យលោកកឹម សុខា ថ្លែងប្រាប់VOAថាស្ថានភាពជំងឺកូវីដ១៩បានធូរស្បើយខ្លាំងហើយ ដូច្នេះមិនគួរមានការពន្យារពេលសវនាការយូរនោះទេ។ លោកបន្ថែមថា ក្រសួងយុត្តិធម៌ក៏មានគោលការណ៍ពន្លឿនដោះស្រាយសំណុំរឿងកុំឲ្យកកស្ទះ ហើយសំណុំរឿងលោកកឹម សុខាក៏ជាសំណុំរឿងមួយ ដែលមានរយៈពេល៣ឆ្នាំមកហើយ។ លោកមានប្រសាសន៍ថា៖ «អ៊ីចឹងខ្ញុំគិតថា សំណុំរឿងគួរតែចាប់ផ្តើមសវនាការឡើងវិញដើម្បីឆាប់បញ្ចប់ ព្រោះគោលការណ៍យុត្តិធម៌ ការទុក មិនធ្វើសវនាការ ក៏មិនបានផ្តល់យុត្តិធម៌សម្រាប់ភាគីដែរ»។ លោកមេធាវីបន្តថា ការថ្លែងរបស់អ្នកនយោបាយដែលមានឥទ្ធិពលអាចប៉ះពាល់ដល់ការសម្រេចរបស់តុលាការផងដែរ។ លោកបញ្ជាក់ថា៖ «ការប៉ះពាល់វាចេះតែមានហើយប្រសិនបើអ្នកនយោបាយដែលមានឥទ្ធិពលថ្លែងសារណាមួយ ធ្វើឲ្យផ្នែកតុលាការហ្នឹង គាត់ធ្វើការពិចារណាធ្វើឲ្យឆន្ទានុសិទ្ធរបស់ចៅក្រមក្តីអាចនឹងមានការប៉ះពាល់ចៀសមិនផុតទេ»។ កាលពីខែមិថុនា មេធាវីការពារក្តីលោកកឹម សុខា បានដាក់ពាក្យស្នើសុំបន្តសវនាការលើសំណុំរឿងនេះដោយសារមើលឃើញថាស្ថានភាពជំងឺកូវីដ១៩ហាក់បានធូរស្រាលឡើងវិញ។ ប៉ុន្តែចៅក្រម លោក កូយ សៅ ប្រធានក្រុមប្រឹក្សាជំនុំជម្រះ បានលើកឡើងថា គប្បីបន្តផ្អាកតទៅទៀត ដោយសារស្ថានភាពកូវីដ១៩។ ប្រធានសាលាដំបូងរាជធានីភ្នំពេញ លោកតាំង ស៊ុនឡាយ ប្រាប់VOAថា សវនាការលើសំណុំរឿងលោកកឹម សុខាមិនទាន់កំណត់ពេលនោះទេ ហើយលោកថា រង់ចាំចប់ជំងឺកូវីដ១៩សិន។ នៅពេលសួរបន្តទៀត លោកស្នើឲ្យសួរទៅអ្នកនាំពាក្យរបស់តុលាការ ដោយអះអាងថា ជាប់រវល់ប្រជុំ។ លោកមានប្រសាសន៍ថា៖ «អូ!អាហ្នឹងចាំធូរស្បើយរឿងហ្នឹង(ជំងឺកូវីដ១៩)សិនទៅ។ អ៊ីចឹងខ្ញុំនៅប្រជុំ ទាក់ទងទៅអ្នកនាំពាក្យចុះ ព្រោះខ្ញុំប្រគល់ការងារហ្នឹងជូនគាត់អស់ហើយ»។ លោកបញ្ជាក់បន្ថែមថា៖ «ខ្ញុំអត់ទាន់ដឹងទេ ចាំមើលជែកជាមួយក្រុមប្រឹក្សាព្រោះ ក្រុមប្រឹក្សាអ្នកសម្រេចទេ កម្មវិធីអស់ហ្នឹងនោះ»។ លោកគុជ គឹមឡុង អ្នកនាំពាក្យរបស់សាលាដំបូងរាជធានីភ្នំពេញ មិនបានឆ្លើយតបនឹងសំណួរអ្នកយកព័ត៌មានVOAនោះទេ។ ករណីរបស់លោកកឹម សុខាត្រូវបានលោកមាស នីអ្នកវិភាគបញ្ហាសង្គម និងនយោបាយ លើកឡើងថា ជារឿងនយោបាយ ដូច្នេះអ្វីៗអាស្រ័យលើស្ថានការណ៍នយោបាយ។ លោកមានប្រសាសន៍ថា៖ «សម្រាប់ខ្ញុំ ខ្ញុំនៅតែអះអាងថា វាជាទោសនយោបាយ ។ ទោសនយោបាយគឺគេទុកឲ្យទៅតាមការវិវត្តនៃនយោបាយ។ ពេលណាដែលគេត្រូវបំបិទមាត់មិនឲ្យអ្នកហ្នឹងនិយាយអីច្រើន គឺគេទុក យកទៅទុកចោលអ៊ីចឹងទៅ។ ហើយពេលណា គេនឹកឃើញឃើញពេលវេលាសមស្របអាចត្រូវដោះស្រាយ គេដោះភ្លាមអ៊ីចឹងទៅ ស្ទើរតែ២៤ម៉ោង។ បើចាប់ចាប់២៤ម៉ោងបើលែងក៏លែង២៤ម៉ោងដែរ»។ លោកលើកឡើងទៀតថា ករណីកឹម សុខា«នៅតែស្ថិតក្នុងកណ្តាប់ដៃរបស់គណបក្សកាន់អំណាច» ហើយគណបក្សប្រជាជនកម្ពុជាចាំមើលពីស្ថានភាពនៃគណបក្សប្រឆាំងថា តើមានឥទ្ធិពលឬយ៉ាងណា។ លោកមានប្រសាសន៍ថា៖ «ខ្ញុំគិតតាំងពីដើមមកប្រសិនបើស្ថានភាពនៅបែបនេះ នៅមានការតវ៉ារពើតៗដូចឥឡូវនេះគឺករណីលោកកឹម សុខាអាចពន្យារពេលដល់២០២៣សម្រាប់ការបោះឆ្នោត ហើយដំណោះស្រាយទាំងឡាយណាដែលគណបក្សកាន់អំណាចមិនបានទទួលជោគជ័យក្នុងការបំផ្លាញរចនាសម្ព័ន្ធគណបក្សប្រឆាំងទេ ករណីលោកកឹម សុខានៅតែអណ្តែតបន្តទៅទៀត»។ លោក មាស នី មិនសង្ឃឹមច្រើននោះទេលើសម្ពាធអន្តរជាតិ ដូចជាការដកប្រព័ន្ធអនុគ្រោះពន្ធ «គ្រប់មុខទំនិញលើកលែងសព្វាវុធ»ឬ EBA របស់សហភាពអឺរ៉ុបជាដើម។ លោកបន្ថែមថា កាលៈទេសៈនេះ ពិបាកឲ្យគណបក្សប្រជាជនកម្ពុជាត្រឡប់ក្រោយដើម្បីដោះស្រាយបញ្ហានយោបាយ។ កាលពីដើមខែកញ្ញា លោក កឹម សុខាបានអំពាវនាវសាជាថ្មីឲ្យតុលាការទម្លាក់ចោលការចោទប្រកាន់លើរូបលោក។ លោកបានបង្ហោះសារលើប្រព័ន្ធសង្គមហ្វេសប៊ុកថា៖ «រហូតមកដល់ថ្ងៃនេះ អស់រយៈពេលបីឆ្នាំហើយ ដែលខ្ញុំបាត់បង់នូវសិទ្ធិសេរីភាព ពិសេសសិទ្ធិក្នុងការធ្វើនយោបាយ ដើម្បីបម្រើប្រទេសជាតិ និងប្រជាពលរដ្ឋខ្មែរ»។ លោក កឹម សុខាត្រូវបានចាប់ខ្លួន នាពេលយប់ថ្ងៃទី២ ឈានចូលថ្ងៃទី៣ ខែកញ្ញា ឆ្នាំ២០១៧។ មកទល់ពេលនេះ លោកត្រូវបានដាក់ឲ្យនៅក្រៅឃុំ តែសវនាការលើសំណុំរឿង របស់លោកពីបទ«សន្ទិដ្ឋិភាពជាមួយបរទេស»នៅតែបន្តអូសបន្លាយ។ សវនាការលើសំណុំរឿងលោក កឹម សុខា បានចាប់ផ្ដើមពីថ្ងៃទី១៥ ខែមករា ឆ្នាំ២០២០ ប៉ុន្តែត្រូវបានពន្យារពេលចាប់តាំងពីចុងខែមីនា ដោយក្រុមមន្ត្រីលើកឡើងថាជាការបង្ការទប់ស្កាត់ជំងឺកូវីដ១៩។ លោក កឹម សុខា ដែលត្រូវបានដាក់ឲ្យនៅក្រៅមន្ទីរឃុំឃាំង និងលើកលែងការឃុំនៅផ្ទះនោះ ត្រូវបានគេឃើញថា បានចេញដំណើរទៅទស្សនកិច្ចនៅតាមខេត្តជុំវិញបឹងទន្លេសាបនិងបណ្ដាខេត្តផ្សេងទៀត ដូចជាខេត្តកំពង់ចាម និងត្បូងឃ្មុំជាដើម ទោះបីលោកត្រូវតុលាការព្រមានដាស់តឿនក្រើនរំឭកពីលក្ខខណ្ឌតម្រូវនៃនីតិវិធីឃ្លាំមើលរបស់តុលាការយ៉ាងណាក្តី៕